SA-sendeling in Libië gevang‘n Suid-Afrikaner is een van vier mense wat in Benghazi, Libië, in hegtenis geneem is nadat hulle glo Christelike sendingaktiwiteite uitgevoer het. ‘n Egiptenaar, Suid-Koreaan en ‘n Sweed met ‘n Amerikaanse paspoort is saam met die Suid-Afrikaner in hegtenis geneem. “Die persone is Dinsdag by ‘n drukkershuis in hegtenis geneem, waar hulle besig was om boeke te druk wat mense versoek om hulle na die Christelike geloof te bekeer,” het Husseun bin Hameida, ‘n sekuriteitsbeampte, aan AFP gesê. “Libië is ‘n Moslem-land en dit is onwettig om enige ander geloof te preek,” het hy gesê. Bin Hameida sê die ondersoek duur voort en die verdagtes “sal binnekort aan die intelligensiediens oorhandig word”. Sedert Moamer Kadhafi se val in 2011 vrees die klein Christelike gemeenskap in Libië vir hul veiligheid, veral nadat twee mense dood is toe ‘n kerkgebou in Desember in Dafniya opgeblaas is.